[image: image1.png]



הכנסת
PAGE  
20
ועדת הכלכלה
20/02/2017

הכנסת העשרים
מושב שלישי
<פרוטוקול מס' 446>
מישיבת ועדת הכלכלה
יום שני, כ"ד בשבט התשע"ז (20 בפברואר 2017), שעה 9:30
<סדר-היום:>
	1. הצעת חוק התקשורת (בזק ושידורים) (תיקון - הודעת התנתקות משירות כהודעת סירוב לקבל פרסומות), התשע"ה-2015 (פ/739/20) של חה"כ אורי מקלב, חה"כ משה גפני

	2. הצעת חוק התקשורת (בזק ושידורים) (תיקון - הודעת התנתקות משירות כהודעת סירוב לקבל פרסומות), התשע"ו-2016 (פ/2430/20) של חה"כ שולי מועלם-רפאלי, חה"כ רועי פולקמן, חה"כ איתן כבל, חה"כ בצלאל סמוטריץ'


נכחו:

<חברי הוועדה:> 
איתן כבל – היו"ר
דוד ביטן

שולי מועלם-רפאלי

יעקב פרי
חברי הכנסת:
אורי מקלב
<מוזמנים:> 
	רן שטרית
	–
	רמ"ט השר, משרד התקשורת

	ואיל ג'יג'ני
	–
	לשכה משפטית, משרד התקשורת

	אלידור בליטנר
	–
	עוזרת ראשית ייעוץ וחקיקה, משרד המשפטים

	אגם אביגיל דניאל
	–
	עוזרת ראשית חקיקה מכרזים ואזרחי, משרד הכלכלה והתעשייה

	לירון עצמון
	–
	מנהל תחום, איגוד לשכות המסחר

	שרון כ"ץ
	–
	יועמ"ש, מחלקה משפטית, איגוד לשכות המסחר

	רונית פרל
	–
	יועמ"ש, התאחדות התעשיינים

	מיטל כוכב
	–
	עו"ד, חברת yes

	איילת כהן מעגן
	–
	עו"ד, חברת בזק

	שי ניב ביטון
	–
	כתב פרלמנטרי, עיתון גלובס

	דוד זוהר
	–
	יועץ פרלמנטרי של חה"כ אורי מקלב

	מנחם-צבי כץ
	–
	שדלן/ית (כהן - רימון - כהן), מייצג/ת את yes (לקוחות קבועים נוספים שנושא הישיבה נוגע אליהם באופן ישיר: חברת ישראכרט) 

	גדעון זאגא
	–
	שדלן/ית (אימפקט (ל.א.ב) בע"מ), מייצג/ת את בזק - החברה הישראלית לתקשורת בע"מ

	יהודה כהן
	–
	שדלן/ית


<ייעוץ משפטי: >
מרב תורג'מן
<מנהלת הוועדה:>
לאה ורון
<רישום פרלמנטרי:>
רונית יצחק
	1. הצעת חוק התקשורת (בזק ושידורים) (תיקון - הודעת התנתקות משירות כהודעת סירוב לקבל פרסומות), התשע"ה-2015 (פ/739/20) של חה"כ אורי מקלב, חה"כ משה גפני

	2. הצעת חוק התקשורת (בזק ושידורים) (תיקון - הודעת התנתקות משירות כהודעת סירוב לקבל פרסומות), התשע"ו-2016 (פ/2430/20) של חה"כ שולי מועלם-רפאלי, חה"כ רועי פולקמן, חה"כ איתן כבל, חה"כ בצלאל סמוטריץ'


<היו"ר איתן כבל:>
בוקר טוב לכם, אנחנו מתחילים את השבוע, היום יום שני, גברתי מנהלת הוועדה, היועצת, רשמת, דוברים, חברותי וחברי חברי הכנסת. 
אנחנו היום עוסקים בהצעת חוק התקשורת (בזק ושידורים) (תיקון - הודעת התנתקות משירות כהודעת סירוב לקבל פרסומות), התשע"ה–2015, של חברי הכנסת אורי מקלב ומשה גפני, להלן, הליטאים. אז בבקשה.
<דוד ביטן (הליכוד):>
בוקר טוב.
<היו"ר איתן כבל:>
ולמה הפקרתם הפעם? זה היה לפני שהוא נכנס לכנסת?

<אורי מקלב (יהדות התורה):>
בוקר טוב, אני מקווה שזה שם לטובה, ולא שם גנאי, הליטאים. 
<היו"ר איתן כבל:>
לגמרי, שלא ישתמע כאילו יש כאן שם גנאי. ברשותך, אנא הצג את ההצעה.

<שולי מועלם-רפאלי (הבית היהודי):>
מה העניינים? הצלחת ל-10:30?

<דוד ביטן (הליכוד):>
כי עליזה לא יכולה להיות. אבל תתכונני לישיבה, כן? הבנתי שהתחלת גם לאיים בהפלת הממשלה, אבל אני לא אוותר על העניין הזה גם אם יהיו בעיות.

<היו"ר איתן כבל:>
יקירי, רינה מצליח יצאה, אתה יכול להפסיק.

<דוד ביטן (הליכוד):>
ששר החינוך יתחיל להתעסק בחינוך קצת.

<היו"ר איתן כבל:>
דודי, רינה מצליח יצאה. 

<דוד ביטן (הליכוד):>
לא משנה, אני אומר לה את זה. שמעתי כבר את האיומים.

<אורי מקלב (יהדות התורה):>
היא קשורה לחוק הזה?
<דוד ביטן (הליכוד):>
בטח. איזה חוק זה? 
<היו"ר איתן כבל:>
שולי, המזל הגדול של הקואליציה הזאת, זאת הקואליציה, השותפים. אמרתי לו את זה, המזל הכי גדול שיש להם. אם היו צריכים להיבנות אצלנו בתוך הבית.

<שולי מועלם-רפאלי (הבית היהודי):>
לא שוס.

<דוד ביטן (הליכוד):>
כן, אצלנו זה שוס גדול מאוד. ואתה יודע שאלו חוקים של סמוטריץ, פרופ' ברק נשיא בית-המשפט העליון כותב אותם כל הזמן.
<היו"ר איתן כבל:>
הוא כותב אותם בכוונה לשגע אתכם.
<דוד ביטן (הליכוד):>
באמת.

<היו"ר איתן כבל:>
הבעיה היא לא הוא, הבעיה היא אתם, איך אתם עונים לו, איך אתם מטפלים בזה. אני מסכים אתך, דרך אגב, פה יש לו - - -

<דוד ביטן (הליכוד):>
היא אומרת שהחוקים שלנו לא מספיק טובים. אמרתי לה, לשרת המשפטים, שאולי החוקים של סמוטריץ נכתבים על-ידי השופט ברק.
<היו"ר איתן כבל:>
יש לנו סיכוי, עד שיש לנו פה הצעת חוק - - -

<שולי מועלם-רפאלי (הבית היהודי):>
טובה.

<אורי מקלב (יהדות התורה):>
טובה, טובה מאוד. ואני אגיד לך גם שבזכות היועצים של חברת הכנסת שולי מועלם - -

<דוד ביטן (הליכוד):>
זה נכון.

<אורי מקלב (יהדות התורה):>
- - וכאן לא נמצאים כולם בגלל שזה מתחילת המושב, ולצערנו חברת הכנסת מועלם לא הייתה - - -

<היו"ר איתן כבל:>
אה, נכון, כתוב פה, אם כבר אדוני אומר אז אני אקריא שהצעת חוק זהה הונחה על שולחן הכנסת התשע-עשרה.

<דוד ביטן (הליכוד):>
מועלם, היום יש לך הרבה חוקים.
<שולי מועלם-רפאלי (הבית היהודי):>
שלושה.
<דוד ביטן (הליכוד):>
שלושה? ויש ח"כים שחמש שנים לא רואים - - - 
<שולי מועלם-רפאלי (הבית היהודי):>
וואי, הוא בא לאכול לי את הראש, הצדיק. 

<דוד ביטן (הליכוד):>
זה אומר משהו על ועדת שרים לחקיקה.

<שולי מועלם-רפאלי (הבית היהודי):>
לא נכון. יעידו איתן כבל ואורי מקלב שגם בכנסת הקודמת זה היה, כי אני למדתי לעשות עבודה עם משרדי הממשלה. וכל מה שאני יודעת למדתי מיריב לוין, נכון, אורי?
<דוד ביטן (הליכוד):>
כן, כן, בסדר.
<שולי מועלם-רפאלי (הבית היהודי):>
מיריב ומאורי מקלב.
<אורי מקלב (יהדות התורה):>
מאה אחוז. אי-אפשר לקחת ממך את האמת, את החוקים הטובים, אבל זה לא קשור. זה לא קשור. גם לנו יש חוקים טובים, ולא תמיד עוברים.
<דוד ביטן (הליכוד):>
ולא עוברים, נכון.

<שולי מועלם-רפאלי (הבית היהודי):>
זה נכון.

<דוד ביטן (הליכוד):>
אני צריך לעשות מלחמה לש"ס ולאגודה?

<היו"ר איתן כבל:>
חבר הכנסת מקלב, כתוב פה הצעת חוק זהה הונחה על שולחן הכנסת התשע-עשרה על -ידי חברת הכנסת שולי מועלם-רפאלי וקבוצת חברי כנסת, אז זה רק לזכותה. 

<שולי מועלם-רפאלי (הבית היהודי):>
וגם בעשרים, ואני מוצמדת לאורי.
<דוד ביטן (הליכוד):>
אני רק רוצה להדגיש שהפעם אנחנו משנים את התקנון באופן שיכולים שני ח"כים לדבר במליאה על הצעת חוק בקריאה טרומית ולא אחד. כל אחד חמש דקות. 

<אורי מקלב (יהדות התורה):>
אה, יפה.

<דוד ביטן (הליכוד):>
בהסכמת הראשון, כמובן.

<דוד ביטן (הליכוד):>
שיניתי את זה עכשיו וזה יבוא, כדי שכשיש מצב שיש שניים שרצים על חוק, שגם זה יוכל לדבר וגם זה יוכל לדבר. 

<אורי מקלב (יהדות התורה):>
קודם כול, אני מודה לך היושב-ראש – סליחה, אם אתה רוצה להתייחס לדבריו.

<היו"ר איתן כבל:>
לא, בבקשה.

<אורי מקלב (יהדות התורה):>
קודם אני רוצה להודות לך, אדוני היושב-ראש, ולהנהלת הוועדה על הנחה של החוק הזה על סדר-היום. המתחיל במצווה אומרים לו גמור, ומצווה גוררת מצווה, אז יש עוד כמה דברים שאני לוחץ עליכם לגמור. אני מודה לכם על ההיענות. 

<דוד ביטן (הליכוד):>
איזו קריאה זאת?
<אורי מקלב (יהדות התורה):>
זה לקריאה ראשונה. הצעת החוק הזאת מבקשת שכשאדם מבקש להתנתק מחברה, יחד עם זאת בילד-אין גם הוא מבקש ממנה להתנתק לגמרי מדבר פרסומת, שלא יהיה עדיין לקוח חי אצלם. יש בחברות האלה, הגדולות או לא הגדולות, הם מקימים מחלקה שנקראת "שימור לקוחות", על אף שהתנתקתי מהם, הם מנסים להשאיר אותי כלקוח חי.

<קריאה:>
לפתות אותך כל הזמן.

<אורי מקלב (יהדות התורה):>
 פרסומות, ואז כשאני חי אז פתאום יש גם טעויות ונשלחים אלי חיובים, יש איזו דינמיקה לא רצויה.

<היו"ר איתן כבל:>
אמרה לאה משהו נכון, שבעלה אמר לה, ובצדק, שאם החברות היו משקיעות בלקוח כמו שהן משקיעות אחר כך בלהקים את מחלקת "שימור לקוחות", אז כנראה שהן לא היו צריכות להקים את המחלקה הזאת. 
<שולי מועלם-רפאלי (הבית היהודי):>
לא הייתה עזיבה.
<לאה ורון:>
את השימור. תשקיעו בלקוח כל עוד הוא לקוח שלכם.
<אורי מקלב (יהדות התורה):>
בתקופה האחרונה אני מתפלא, למשל, שרשתות השיווק שמשקיעות הרבה בפרסומת, וכשאתה מגיע לקופות, אנשים - - - שעה, שעה ורבע, אז אני לא מבין איפה ההיגיון שלהם? הרי אתם כל כך משקיעים, למה בקצה אתם - - -
<דוד ביטן (הליכוד):>
הכול טוב ויפה, זה חוק מצוין, אבל קודם כל תשיג אותם בטלפון.
<אורי מקלב (יהדות התורה):>
סוף כל סוף שהשגתי בטלפון, אז שיהיה בילד-אין.
<שולי מועלם-רפאלי (הבית היהודי):>
לגמרי, לגמרי.
<דוד ביטן (הליכוד):>
שעתיים אתה יכול לחכות בהמתנה, ואתה לא מצליח להשיג אותם.
<שולי מועלם-רפאלי (הבית היהודי):>
אויש, מי זה החמוד הזה?

<לאה ורון:>
ואם הזזת את הראש לא ידעת על איזה ללחוץ, על שמונה? על שבע? מחדש. 

<אורי מקלב (יהדות התורה):>
זה הנכד של אורי זוהר.

<היו"ר איתן כבל:>
מה שמו? לפרוטוקול. נכניס אותו לפרוטוקול. 

<דוד זוהר:>
אני כבר בפרוטוקול, זה מספיק.

<היו"ר איתן כבל:>
תגיד את השם שלו, שנכניס אותו לפרוטוקול.

<דוד ביטן (הליכוד):>
מה שמו, מקלב?

<דוד זוהר:>
בניומינקה.
<היו"ר איתן כבל:>
בניומינקה.

<דוד ביטן (הליכוד):>
איך?

<שולי מועלם-רפאלי (הבית היהודי):>
בנימין.
<דוד ביטן (הליכוד):>
אה, זה בנימין.

<היו"ר איתן כבל:>
ממש, לא הבנתי כשהוא אמר בניומינקה.
<שולי מועלם-רפאלי (הבית היהודי):>
לא, לביטן, הוא שאל איך.
<דוד זוהר:>
- - - אמרתי את זה ככה.
<אורי מקלב (יהדות התורה):>
בשבילך הוא אמר את זה. 

<דוד ביטן (הליכוד):>
יפה מאוד, יפה מאוד.

<היו"ר איתן כבל:>
בן כמה הוא?

<דוד זוהר:>
שלוש.

<אורי מקלב (יהדות התורה):>
הוא הבן של אורי זוהר. הבן והנכד. זה בן אחר בן. זה זוהר, זה זוהר אמיתי. לא רואים את הזוהר על הפנים? 

<לאה ורון:>
רואים, רואים.

<היו"ר איתן כבל:>
יש לנו אורחת. שלום, שלום.

<מיטל כוכב:>
אני מתנצלת על האיחור.

<היו"ר איתן כבל:>
מזל טוב. זו הזדמנות גם.
<מיטל כוכב:>
תודה.

<דוד ביטן (הליכוד):>
מי זאת? של מי?
<לאה ורון:>
- - -

<דוד ביטן (הליכוד):>
אה, של yes. יפה מאוד.
<אורי מקלב (יהדות התורה):>
אז אנחנו לא נכביר במילים, אנחנו רק מבקשים דבר אחד. כמו שהיום ידוע שאסור לשגר דבר פרסום למי שלא לקוח שלך, אסור לשגר דבר פרסום, אבל יש החרגה שאם אתה כבר כן לקוח אתה יכול להמשיך. אם אני אתקשר אתך בעסקי מסחר אני יכול לשלוח לך דברי פרסומת. 

מה שאנחנו מבקשים, לאחר שהפסקתי – אומנם התקשרתי, והייתי לקוח שלך – והפסקתי להתקשר אתך, הפסקתי להיות לקוח, יחד עם זאת, אנחנו רוצים להתנתק כמו שאני התנתקתי ממך בעניין העסקי אנחנו גם רוצים להתנתק בעניין הזה של שידור דבר פרסומת. 
אם עכשיו אתם רוצים, אם אני אהיה שוב לקוח, אני רוצה להיהפך לאזרח רגיל, כאילו לא התקשרתי אתכם. הייתי אתכם פעם, ניסיתי אתכם, הייתי אתכם - - - 

<לאה ורון:>
הספיק לי מכם.

<היו"ר איתן כבל:>
זו לא זוגיות עם משמורת.
<אורי מקלב (יהדות התורה):>
זה מה שנקרא חתונה יהודית, אחרי החתונה, אחרי הקשר יש גם ניתוק. והניתוק הוא ניתוק מוחלט, ולא צריך להיות לנו שום דברים, סממנים שאני עדיין אהיה לקוח חי אצלכם. תודה.
<היו"ר איתן כבל:>
שולי, את רוצה להוסיף?
<שולי מועלם-רפאלי (הבית היהודי):>
רק אני אגיד מילה, כמו שאמר חבר הכנסת מקלב, גם הצעת החוק הזאת עלתה כשוועתם של האזרחים, בדרך כלל האזרחים היותר מוחלשים או קשישים או עולים חדשים, שנקלעים לתוך איזה "לופ" שהם לא מצליחים לשבור אותו בחברות, ובסוף גומרים את זה בחשבונות של 700, 800 שקל שהם בכלל לא יודעים על מה. 

אני חושבת שהעבודה שנעשית פה בוועדה בחוק הזה ובחוקים מקבילים של חברי כנסת רבים, שבעצם אומר: זכותו של האזרח להתחבר, זכותו של האזרח להתנתק, ואת שני הדברים האלה צריך לכבד באופן שלם. 
<היו"ר איתן כבל:>
לגמרי. כן.
<שרון כ"ץ:>
אנחנו לא כל כך מבינים למה צריך לקשור בצורה אוטומטית את ההתנתקות מהשירות, שהיא כמובן רצונו של אדם כבודו, להתנתקות מהפרסומות. בעצם מה שזה גורם למעסיקים, שהם מאבדים את כל בנק הלקוחות הפוטנציאליים שקיים. עכשיו, לקוח, ברגע שהוא נתן הסכמה פוזיטיבית שברגע שהוא מתחבר לשירות הוא מאשר גם לקבל פרסומות, יש לו בכל רגע נתון, גם בזמן שהוא מחובר - - - 

<היו"ר איתן כבל:>
גברתי, יש לי - - -

<שרון כ"ץ:>
שנייה, שנייה, אני אסיים את דברי.

<היו"ר איתן כבל:>
אני רוצה רק שגברתי תקשיב לעצמה.
<שרון כ"ץ:>
אני מקשיבה. בכל רגע נתון יש לו אפשרות לבטל.
<אורי מקלב (יהדות התורה):>
הסברת הכי טוב את החוק.
<היו"ר איתן כבל:>
אמרת הכול.

<אורי מקלב (יהדות התורה):>
אמרת הכול.

<שרון כ"ץ:>
בכל רגע נתון יש לו אפשרות לעשות "הסר" ולבטל את קבלת הפרסומות. 

<היו"ר איתן כבל:>
אבל גברתי אמרה הכול. 

<שרון כ"ץ:>
אבל גברתך לא סיימה.

<היו"ר איתן כבל:>
אלא אם כן גברתי רוצה שאני אקריא לה את הפרוטוקול של מה שהיא אמרה?

<שרון כ"ץ:>
לא, לא. למה אי-אפשר שגם הסירוב יהיה בהצהרה? אני לא רוצה, יחד עם הניתוק מהשירות, אני גם מבקש להתנתק מהפרסומות. 

<לאה ורון:>
היא רוצה שני טקטים, שני מהלכים.
<היו"ר איתן כבל:>
יש לי שאלה אלייך.

<שרון כ"ץ:>
כן.

<היו"ר איתן כבל:>
אנחנו בספר שמות, האם הלקוח חייב לעבור את כל עשרת המכות?
<שרון כ"ץ:>
למה אתה רואה בזה מכה?
<היו"ר איתן כבל:>
עד לפני שאת אומרת ככה, פעם ראשונה, אחר כך פעם שנייה, אחר כך – לא.
<שרון כ"ץ:>
למה? להתנתק זה שירות - - -

<אורי מקלב (יהדות התורה):>
אחרי זה קריעת ים סוף.

<היו"ר איתן כבל:>
לא. גברתי, נגמר.

<אורי מקלב (יהדות התורה):>
ואחרי זה קריעת ים סוף להתנתק.

<מרב תורג'מן:>
אם ההתקשרות הייתה באקט אחד, אז למה - - -

<שולי מועלם-רפאלי (הבית היהודי):>
אז למה הניתוק לא באקט אחד?

<שרון כ"ץ:>
ההתקשרות לא באקט. כשבן-אדם מתקשר עם חברה מסוימת לקבלת שירות שואלים אותו האם אתה מסכים לקבל דבר פרסומת. ברגע שהוא אמר שכן, זה שני אקטים. 

<היו"ר איתן כבל:>
גברתי, אנחנו נשיב לך כך: קולך נשמע אך לא התקבל.
<שרון כ"ץ:>
לזה אני רגילה כבר.
<היו"ר איתן כבל:>
זה בסדר גמור. 

<שולי מועלם-רפאלי (הבית היהודי):>
לא, חלילה.
<שרון כ"ץ:>
אל תיקחי את זה אישית.
<שרון כ"ץ:>
ממש לא, להפך.

<היו"ר איתן כבל:>
תשתפרו, לא תידרשו.

<שרון כ"ץ:>
ניפרד כידידים בסוף הישיבה.

<היו"ר איתן כבל:>
זה סבבה. וניפגש שוב.
<שולי מועלם-רפאלי (הבית היהודי):>
בדיוק, הרי מחר – Tomorrow is another day, בעזרת השם.
<היו"ר איתן כבל:>
בואו נתחיל את ההקראה. כן, גברתי.

<לאה ורון:>
קודם את המיזוג.

<מרב תורג'מן:>
אם חברי הכנסת מבקשים למזג את הצעת החוק אז הוועדה צריכה להצביע.
<היו"ר איתן כבל:>
המיזוג, נכון. 

<מרב תורג'מן:>
בהתאם לסעיף 79 לתקנון הכנסת הוועדה מצביעה על מיזוג הצעות החוק הטרומיות.
<שולי מועלם-רפאלי (הבית היהודי):>
שלי זה מהכנסת הקודמת, בגלל שלא נכנסתי בהתחלה.

<לאה ורון:>
חבר הכנסת אורי מקלב מצביע במקום חבר הכנסת יעקב אשר.

<היו"ר איתן כבל:>
מי בעד המיזוג? ירים את ידו. 

הצבעה

בעד – פה אחד
הבקשה למיזוג הצעות החוק אושרה.

<היו"ר איתן כבל:>
המיזוג אושר. בבקשה, הלאה.
<מרב תורג'מן:>
אז אני רק אפתח ואומר, ואחרי זה אולי נשמע את נציגי משרד התקשורת ששלחו תיקונים לנוסח, וגם אנחנו אחר כך בלשכה המשפטית עבדנו גם על הנוסח. היו פשוט שני נושאים שלא היו לגמרי ברורים בנוסח של הצעת החוק הטרומית – האם מדובר בהתקשרות שהיא רק התקשרות ארוכת טווח, זאת אומרת, זו לא איזו התקשרות לצורך רכיב בתוך ההתקשרות ארוכת הטווח, והיה צריך לתת לזה איזושהי התייחסות. בהמלצת משרד התקשורת דובר על עסקה מתמשכת, לקשור את זה יחד עם חוק הגנת הצרכן שמדבר על עסקה מתמשכת, וחשבנו שזה נכון. אנחנו רק שינינו קצת את הנוסח. ואם יש לך עוד מה להעיר בהקשר הזה אז אני אשמח שתציג את הנוסח שהם הציעו. 

<דוד ביטן (הליכוד):>
איך הגעתם לגז פה?

<לאה ורון:>
איפה יש פה גז?

<דוד ביטן (הליכוד):>
מה הקשר? זה חוק התקשורת.

<לאה ורון:>
לא יודעת.

<אורי מקלב (יהדות התורה):>
יש כאן שאלה של חבר הכנסת, למה הגז כתוב כאן בהדגשה?
<דוד ביטן (הליכוד):>
מה זה קשור לגז?
<מרב תורג'מן:>
אני אסביר. משום שעסקה מתמשכת בחוק הגנת הצרכן אינה כוללת התקשרות בין ספק גז לבין צרכן גז - - -
<היו"ר איתן כבל:>
תמיד מוסיפים את זה.
<מרב תורג'מן:>
בדיוק. ולכן, נדרש לציין את זה במפורש.

<דוד ביטן (הליכוד):>
אבל מדובר פה על חוק התקשורת, לא?
<מרב תורג'מן:>
נכון, אבל אנחנו ניקח את ההגדרות מתוך חוק הגנת הצרכן ונכניס אותן לתוך חוק התקשורת כדי שיהיה ברור מהי התקשרות.
<דוד ביטן (הליכוד):>
זה נראה לך הגיוני להכניס גז פה? 
<שולי מועלם-רפאלי (הבית היהודי):>
ספק גז.
<אורי מקלב (יהדות התורה):>
הגז לא היה נכנס לחוק.
<מרב תורג'מן:>
כדי שזה יחול גם בהתקשרות עם ספק גז. 
<אורי מקלב (יהדות התורה):>
הגז לא היה נכנס אם לא היו כותבים בפירוש. זה תקשורת, הגז לא נמצא בתוך התקשורת.

<מרב תורג'מן:>
בדיוק. אחרת עסקה מתמשכת כהגדרתה בחוק הגנת הצרכן אינה כוללת.
<דוד ביטן (הליכוד):>
אז בוא נשנה את השם של החוק.

<היו"ר איתן כבל:>
פשוט מאוד. בוקר טוב, חבר הכנסת פרי, ונברך אותך בדיון הבא. 

<דוד ביטן (הליכוד):>
כבוד היו"ר, אם רוצים להכניס גז, אז תשנו את החוק.

<היו"ר איתן כבל:>
לא, לא.

<דוד ביטן (הליכוד):>
את השם של החוק.

<מרב תורג'מן:>
השם של החוק הוא כללי. 
<דוד ביטן (הליכוד):>
אבל כשאנשים מחפשים משהו הם מסתכלים גם על השם, לא יכול להיות שהשם יהיה תקשורת ואנחנו מתייחסים לגז.
<אלידור בליטנר:>
אתם יכולים גם פשוט להעתיק את המילים מהעסקה המתמשכת בלי להפנות לחוק הגנת הצרכן, להגדרת עסקה מתמשכת ואז - - - את הגז, אלא פשוט להעתיק את המילים, את תוכן ההגדרה מחוק הגנת הצרכן בשביל ההגדרה הזאת.
<דוד ביטן (הליכוד):>
השם צריך להיות קשור למה שכתוב בתוך החוק. 

<מרב תורג'מן:>
להעתיק את כל ההגדרה זו אופציה, זה פשוט מאריך את הסעיף.
<לאה ורון:>
נציגי חברות הגז לא הוזמנו על-ידינו לדיון מאחר שהנוסח נמסר לנו זה עתה. 

<דוד ביטן (הליכוד):>
גם הייתי רוצה לשנות את שם החוק.

<לאה ורון:>
אני מבקשת שחברי הכנסת ייקחו את זה בחשבון.

<היו"ר איתן כבל:>
אנחנו לוקחים את זה בחשבון, ותינתן להם ההזדמנות לקראת הקריאה השנייה והשלישית. 
<שולי מועלם-רפאלי (הבית היהודי):>
לקראת קריאה שנייה ושלישית, כמובן.

<לאה ורון:>
מה שתחליטו. 

<ואיל ג'יג'ני:>
אני אגיב, ברשותכם, לחבר הכנסת. סעיף 30א לחוק התקשורת מדבר על האיסור של משלוח הודעות ספאם, מה שנקרא. מי שיחפש את האיסור או את הכללים בדבר משלוח הודעות פרסומת יפנה לחוק התקשורת, כי חוק התקשורת מדבר על מפרסם. זאת אומרת, מפרסם בלי הבחנה אם זה חברת תקשורת או כל חברה אחרת זה כל מי ששולח פרסומת. שקלנו ביחד איך לנסח את זה.
<דוד ביטן (הליכוד):>
הנוסח הזה של הודעת התנתקות משירות כהודעה על סירוב לקבל פרסומת יכולה להיות על כל החוקים, על כל שירות שהוא. 

<שולי מועלם-רפאלי (הבית היהודי):>
נכון, זה באמת העניין. 

<מרב תורג'מן:>
זאת ההבחנה. זה באמת - - -

<דוד ביטן (הליכוד):>
אין בעיה. אז להצעת חוק התקשורת (בזק ושידורים) צריך לעשות איזשהו תיקון, לא יכול להיות שהשם לא תואם לחוק.
<היו"ר איתן כבל:>
כן, פרי.
<דוד ביטן (הליכוד):>
יש לנו זכות לשנות שם, נכון?

<היו"ר איתן כבל:>
תכף. כן, יעקב.

<יעקב פרי (יש עתיד):>
כשביטון יירגע אני אוכל.
<דוד ביטן (הליכוד):>
ביטן.

<יעקב פרי (יש עתיד):>
ביטן, סליחה.

<דוד ביטן (הליכוד):>
אנחנו לא בשב"כ.
<יעקב פרי (יש עתיד):>
ביטן. יכול להיות שאני מתפרץ לדלת פתוחה, אבל אני רוצה לשאול. אני התנתקתי מ"סלקום", לא רוצה להיות לקוח שלהם, הכול בסדר. למה התנתקתי? שיקולים שלי, מחיר, לא מחיר. יוצאת מחר "סלקום" במבצע שיכול מאוד להתאים לי, למה אני צריך למנוע מ"סלקום" לשלוח לי פרסומת?
<היו"ר איתן כבל:>
אני אשיב לך. כי על כל פרסומת כזו יש אלף פרסומות לא, אחד. 

<יעקב פרי (יש עתיד):>
מה זאת אומרת פרסומות לא?
<היו"ר איתן כבל:>
שהם סתם שולחים לך, לא בדברים שמעניינים אותך.

<שולי מועלם-רפאלי (הבית היהודי):>
שהן לא מתאימות.
<דוד ביטן (הליכוד):>
אבל יש גם דברים - - -
<היו"ר איתן כבל:>
99% מהפרסומות שאני מקבל, 99%, אני לא רוצה להגיד 100%, בשביל הסיכוי של אחד ל-, וכל יום – אני כבר, אתה יודע, הרמתי ידיים, מה, אני אתחיל להתנתק? ספאם, זה, איך אומרים? כל אחד מאתנו – אני פשוט מוחק.
<יעקב פרי (יש עתיד):>
איתן, בתוך עמי אני חי.
<דוד ביטן (הליכוד):>
אתה יודע כמה פרסומות אנחנו מקבלים מחנויות בגדים? קנית בגד, מכניסים אותך לפרסומות. 
<היו"ר איתן כבל:>
תן לי להגיד לך עכשיו. העניין הוא כזה, שאם זה היה המקום היחיד שממנו היית יכול לדעת על העניין, ניחא. הם מפרסמים את זה בטלוויזיה, ברדיו, בעיתונים, בכל מקום, עדיין יש לך את האופציות, מקור של מידע. 
פה מה העניין? אם זאת הייתה רק חברה אחת, אתה אומר: יאללה, בסדר, אכלתי אותה עם החברה הזו, יום אחד אני אתקשר אליהם ואגיד להם: תורידו אותי. הבעיה שזה הפך להיות כמעט כל יום, ספאם, לא ספאם, כן ספאם. רק ההתעסקות עם זה עד מחר או עד עוד שעה כשנכנסת ההודעה הנוספת. לכן, העניין הוא פשוט. 

<יעקב פרי (יש עתיד):>
אבל האופציה הזאת של "הסר" קיימת. 
<שרון כ"ץ:>
זה בדיוק מה שאני טענתי.
<שולי מועלם-רפאלי (הבית היהודי):>
זה בסדר מה שטענת.

<אורי מקלב (יהדות התורה):>
חבר הכנסת פרי, מה שאתה אומר, אבל זאת ברירת המחדל.
<דוד ביטן (הליכוד):>
גם אם אתה כותב "הסר" עדיין שולחים לך.
<היו"ר איתן כבל:>
פרי, אני רוצה לומר לך את הדבר הבא, אם אני מתנתק ואני ארצה להמשיך לקבל מהם פרסומות, אני אגיד להם: חברים, תשאירו.
<אורי מקלב (יהדות התורה):>
כן.

<שולי מועלם-רפאלי (הבית היהודי):>
נכון.
<אורי מקלב (יהדות התורה):>
ברירת המחדל. השאלה פה ברירת המחדל, זאת השאלה, זה שם המשחק.
<שולי מועלם-רפאלי (הבית היהודי):>
שזה אצלך, שזה אצל הצרכן, לא אצל החברה.
<אורי מקלב (יהדות התורה):>
שם המשחק הוא ברירת המחדל. אם אתה תסכים ישלחו לך מ"סלקום". אם אני נמצא במאגר שלהם ישלחו לי מכתב או פנייה, ואם אני אסכים להמשיך לקבל מהם פרסומת, תפדל. 
<היו"ר איתן כבל:>
גם כשאני מתנתק הם יכולים לשאול אותי ולהגיד.
<אורי מקלב (יהדות התורה):>
אין אם אתה רוצה. אבל אם הם לא שאלו ואני אמרתי, אז אם התנתקתי התנתקתי.
<יעקב פרי (יש עתיד):>
הרי אני לא נגדכם, אני בעד העסק. אני רק רוצה לשאול, גברתי היועצת המשפטית, האם זו לא פגיעה בחופש הפרסום, חופש הזה, יש - - -
<אורי מקלב (יהדות התורה):>
איפה חופש הפרט? 

<היו"ר איתן כבל:>
מה עם החופש שלי?
<שולי מועלם-רפאלי (הבית היהודי):>
אתה לא. זה רק חופש של החברות הגדולות.
<יעקב פרי (יש עתיד):>
החופש שלך מקובל עלי. 

<אורי מקלב (יהדות התורה):>
מה גובר? זה גם מסביר בדיוק מה צריך לגבור על מה, חופש הפרט על חופש הפרסום.

<דוד ביטן (הליכוד):>
יש חופש לקבל פרסומות.
<מרב תורג'מן:>
אז אני לא חושבת שיש זכות מוקנית לעוסקים - -

<היו"ר איתן כבל:>
הוא קנה אותי.

<מרב תורג'מן:>
- - או למפרסמים להגיע אליך בדיוור ישיר. זה אחד. בנוסף, החוק היום ממילא כבר מגביל. סעיף 30א מה שנקרא, סעיף הספאם, הוא מגביל משלוח פרסומות בדרכים מסוימות, הוא מאפשר התנתקות, הוא בעצם הפלטפורמה לכל הנושא הזה. 

<היו"ר איתן כבל:>
בואו נעבור להקראה, חברות וחברים. בבקשה, מי יקריא את זה?
<שולי מועלם-רפאלי (הבית היהודי):>
היועצת המשפטית.

<היו"ר איתן כבל:>
תקריאי את.

<מרב תורג'מן:>
אני אקריא את הנוסח שאנחנו מציעים.
<אורי מקלב (יהדות התורה):>
מי שיצר את זה, מי שיצר הוא זה. קריינא דאיגרתא.
<היו"ר איתן כבל:>
בבקשה, הצעת חוק התקשורת. 

<מרב תורג'מן:>
"הצעת חוק התקשורת (בזק ושידורים) (תיקון מס'" – אנחנו ניתן) – "הודעת התנתקות משירות כהודעת סירוב לקבל פרסומות), התשע"ז–2017
	תיקון סעיף 30א
	1.
	בחוק התקשורת (בזק ושידורים), התשמ"ב–1982, בסעיף 30א(ד), אחרי "(בסעיף זה – הודעת סירוב); " יבוא "בעסקה מתמשכת בין מפרסם שהוא עוסק"" – אנחנו פה בעצם למעשה יוצרים את הקישור "מפרסם שהוא עוסק" – "כהגדרתו בחוק הגנת הצרכן, לבין צרכן שהוא נמען, לרבות עסקה לאספקת גז בין צרכן גז לספק גז, יראו בביטול ההתקשרות או בסיומה כהודעת סירוב"." 


משום שסעיף 30א מגדיר מהי הודעת סירוב, לכן אנחנו משתמשים כבר בהגדרה שנמצאת בסעיף. 

	
	
	"ובסופו יבוא בסעיף קטן זה "עוסק, עסקה מתמשכת וספק גז, כהגדרתם בסעיף 13ג(א) לחוק הגנת הצרכן התשמ"א–1981" 


<היו"ר איתן כבל:>
תודה. הערות? ברשותכם, אני רוצה רק לומר לפני שאנחנו עוברים להצבעה, שאני מבקש בכל זאת לגבי השאלות שעלו כאן, שאלות ניסוח ושאלות כותרת ולא כותרת.

<מרב תורג'מן:>
אנחנו נבחן.

<היו"ר איתן כבל:>
כולל מה שדוד שאל ואמר, כל הדברים האלה ייבחנו לקראת ההכנה לקריאה השנייה והשלישית. מקלב, רצית לומר משהו?
<מרב תורג'מן:>
ברשותך, גם אם יהיו לנו עוד איזשהם שינוי נוסח, שהם כמובן לא שינוי מהות.
<היו"ר איתן כבל:>
כן, בסדר גמור.

<אורי מקלב (יהדות התורה):>
להודות לך. אנחנו מודים לך, אדוני היושב-ראש.

<היו"ר איתן כבל:>
מי בעד? ירים את ידו.
הצבעה

בעד – פה אחד
הצעת חוק התקשורת (בזק ושידורים) (תיקון - הודעת התנתקות משירות כהודעת סירוב לקבל פרסומות), התשע"ה-2015, אושרה.

<היו"ר איתן כבל:>
ההצעה אושרה. תודה רבה.
<לאה ורון:>
אסף וסרצוג רכז תקשורת ותיירות באגף התקציבים באוצר מוסר כי אין עלות תקציבית לשתי הצעות החוק. להצעת החוק שמוזגה.
<דוד ביטן (הליכוד):>
אין עלות? ההפך, יש רק חיסכון, שהם לא צריכים לשלוח לי פרסומת.
<היו"ר איתן כבל:>
תודה רבה. הישיבה נעולה.

<הישיבה ננעלה בשעה 09:53.>

